รัฐบาลไทย-ข่าวทำเนียบรัฐบาล-“จุรินทร์” เข้ม ตั้งวอร์รูมเกาะติด 7 กลุ่มสินค้าและบริการ เร่งกระจายแบบDelivery -ออนไลน์ สนองต่อความต้องการของประชาชนทั่วประเทศในสถานการณ์โควิด-19 [กระทรวงพาณิชย์]
วันพุธที่ 25 มีนาคม 2563
“จุรินทร์” เข้ม ตั้งวอร์รูมเกาะติด 7 กลุ่มสินค้าและบริการ เร่งกระจายแบบDelivery -ออนไลน์ สนองต่อความต้องการของประชาชนทั่วประเทศในสถานการณ์โควิด-19 [กระทรวงพาณิชย์]
วันพุธที่ 25 มีนาคม 2563 เวลา 09:30 น. ที่ห้องประชุมกิติยากรวรลักษณ์ ชั้น 4 อาคารสํานักงานปลัดกระทรวงพาณิชย์ นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เป็นประธานการประชุมคณะกรรมการร่วมภาครัฐและเอกชนด้านการพาณิชย์ (กรอ.)
ภายหลังการประชุม รัฐมนตรีว่าการกระทรวงพาณิชย์ แถลงผลการประชุมว่าวันนี้ได้เชิญประชุม กรอ.พาณิชย์ ซึ่งประกอบด้วยข้าราชการระดับสูงของกระทรวงพาณิชย์ และผู้แทนจากภาคเอกชนประกอบด้วยสภาหอการค้าไทย สภาอุตสาหกรรมแห่งประเทศไทย สมาคมธนาคารไทย สภาผู้ส่งออกสินค้าทางเรือ และสมาคมอื่นๆ เช่นสมาคมผู้ส่งออกข้าวไทย สมาคมผู้ให้บริการโลจิสติกส์ไทย สมาคมผู้ผลิตและแปรรูปสุกรเพื่อการส่งออก บริษัทเจริญโภคภัณฑ์อาหารจํากัด (มหาชน) สมาพันธ์โลจิสติกส์ไทย สมาคมขนส่งโลจิสติกส์ไทย สมาคมผู้ประกอบการข้าวถุงไทย สมาคมผู้ค้าและส่งออกผลไม้ ซึ่งวันนี้ได้มีการหารือเรื่องสถานการณ์สินค้าอุปโภคบริโภคต่างๆในสถานการณ์ที่เรากําลังเผชิญกับโควิด-19 ว่าจะประเมินสถานการณ์ร่วมกันว่าอย่างไร และประเด็นสําคัญที่สุดก็คือภาครัฐโดยเฉพาะอย่างยิ่งกระทรวงพาณิชย์จะสามารถเข้าไป ในการช่วยเหลือแก้ปัญหาอุปสรรคต่างๆหรือสนับสนุนอย่างไร ทั้งในส่วนของสมาคมที่เกี่ยวข้องเพื่อที่จะให้ประชาชนทั่วทั้งประเทศได้รับสินค้าที่มีคุณภาพและบริการที่พูดถึงที่สุดเท่าที่จะทําได้
รมว.พาณิชย์ กล่าวต่อว่า ที่ประชุมมีความเห็นร่วมกันว่าควรจะตั้งวอร์รูมสําหรับ 7 กลุ่มสินค้าและบริการสําคัญ เพื่อให้ทางกระทรวงพาณิชย์และเอกชนที่เกี่ยวข้องได้ทํางานเพื่อหาข้อสรุปร่วมกันในการประเมินสถานการณ์ร่วมกันว่าในภาคส่วนของ การผลิต การแปรรูปตลาด รวมทั้งการกระจายสินค้าและบริการในรูปแบบใหม่ เช่น Delivery หรือ ออนไลน์ที่มีความจําเป็นอย่างยิ่งเพื่อสนองต่อความต้องการของประชาชนในประเทศขณะนี้ รวมทั้งสถานการณ์ส่งออกและประเมินว่ามีสินค้าใดหรือไม่ ที่มีความจําเป็นที่จะต้องมีการกันชนเพื่อที่จะรองรับสถานการณ์หากความต้องการมีเพิ่มมากขึ้น
ซึ่งจากกลุ่มที่ว่านี้ประกอบด้วย
อาหารสําเร็จรูปพร้อมทาน ประกอบด้วย บะหมี่สําเร็จรูป น้ําดื่ม น้ําผลไม้ เครื่องดื่มเป็นต้น
กลุ่มข้าว
กลุ่มปศุสัตว์ ประกอบด้วยไก่ ไข่ หมู กุ้งและสินค้าอื่นเป็นต้น
ผลไม้ซึ่งกําลังจะออกมามากในช่วงต้นเดือนหน้าที่จะถึงนี้แล้ว
วัตถุดิบที่ใช้ทําอาหารสัตว์ ซึ่งจะเป็นต้นทางของการผลิตไก่ หมู กุ้ง สินค้าบริโภคต่อไป ซึ่งสินค้าในกลุ่มนี้ประกอบด้วยมันสําปะหลัง ข้าวโพด ถั่วเหลืองเป็นต้น
เวชภัณฑ์ต่าง ๆ รวมทั้งเจลแอลกอฮอล์และหน้ากากอนามัย
บริการโดยเฉพาะกลุ่มที่เกี่ยวข้องกับการขนส่งและโลจิสติกส์ต่างๆและการให้บริการ delivery ส่งอาหารไปถึงบ้านเป็นต้น
ซึ่งจะดําเนินการให้เสร็จเพื่อให้ได้คําตอบโดยเร็วว่าต้องมีมาตรการใดๆเพิ่มเติมหรือมีสิ่งที่ภาครัฐจําเป็นต้องเป็นแก้ไขเพื่อตอบสนองต่อความต้องการของประชาชนทั่วประเทศในสถานการณ์นี้ให้ดีที่สุด
รมว.พาณิชย์ กล่าวต่อว่า ปัญหาเท่าที่เห็นร่วมกันของทุกกลุ่มคือเรื่องของการขนส่งไม่ว่าจะเป็นการขนส่งเข้าสู่โรงงาน หรือขนส่งจากโรงงานไปยังศูนย์กระจายสินค้าจนกระทั่งถึงมือผู้บริโภค ซึ่งถือเป็นปัญหารวมที่ต้องการให้การลําเลียงสินค้าต่างๆเป็นไปด้วยความสะดวก ซึ่งจะต้องขอให้ทางกระทรวงคมนาคมช่วยผ่อนคลายกฎระเบียบบางอย่างเพื่อให้สามารถทําได้สะดวกและคล่องตัวขึ้น ทั้งในเรื่องของกฎระเบียบอื่น ๆ เรื่องเงื่อนเวลาที่จะส่งสินค้าอุปโภคบริโภคจากศูนย์กระจายสินค้าหรือยังมือผู้บริโภคได้อย่างรวดเร็ว